4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์หรือบริการ

(1) ศูนย์จำหน่ายสินค้าแม็คโคร - Makro Cash and Carry

โดยบริษัท สยามแม็คโคร จำกัด (มหาชน)

  สินค้าอุปโภคบริโภคและบริการของศูนย์จำหน่ายสินค้าแม็คโคร ประกอบด้วยสินค้าประเภทต่าง ๆ
  จำนวนมาก โดยจำแนกเป็นกลุ่มต่างๆ ได้ดังต่อไปนี้

1)  เครื่องใช้ไฟฟ้าและอุปกรณ์ซ่อมบำรุง (Electrical Appliances and D.I.Y.)

2)  เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

3)  อุปกรณ์เครื่องครัว อุปกรณ์ที่ใช้ในธุรกิจโรงแรม ร้านอาหาร และธุรกิจให้บริการด้านอาหาร

4)  เครื่องกีฬา เฟอร์นิเจอร์ เครื่องใช้ในบ้าน

5)  สิ่งทอและเครื่องแต่งกาย

6)  ผัก ผลไม้สด เนื้อสัตว์ อาหารทะเล อาหารนม

7)  ผลิตภัณฑ์อาหารแช่แข็งและแช่เย็น

8)  เครื่องดื่ม ขนมขบเคี้ยว

9)  ผลิตภัณฑ์ทำความสะอาด ชำระล้าง และเครื่องสำอางค์

10) สินค้าชำทั่วไป (General Grocery)

11) ยา และอาหารเสริม

12) เบเกอรี่

13) ภัตตาคาร

นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brand) ซึ่งเป็นกลยุทธ์ที่ธุรกิจจัดจำหน่ายทั้งหลายไม่ว่าจะเป็นธุรกิจจัดจำหน่ายแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทฯ
  และมีลักษณะการบรรจุและจำนวนบรรจุ (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆ เช่นตัวอย่าง ดังตารางต่อไปนี้

+--------------+-------------------------------------------------------+
| เค           | ประเภทของสินค้า                                         |
| รื่องหมายการค้า |                                                       |
+--------------+-------------------------------------------------------+
| aro          | สินค้าอุปโภค ได้แก่ ม้วนวีดีโอเทป ม้วนเทปคลาสเซ็ท แก้วน้ำ         |
|              | ถุงพลาสติก หนังยาง ถังขยะพลาสติก ชุดสังฆทาน ถุงมือเอนกประสงค์   |
|              | ไม้แขวนเสื้อ และเก้าอี้พลาสติก เป็นต้น                         |
|              |                                                       |
|              | สินค้าบริโภค ได้แก่ ข้าวสาร น้ำมันพืช น้ำปลา หมูหยอง ไส้กรอก      |
|              | ผลไม้กระป๋อง น้ำผลไม้บรรจุขวด กระดาษชำระ น้ำยาล้างจาน        |
|              | และน้ำยาทำความสะอาดสุขภัณฑ์ เป็นต้น                         |
+--------------+-------------------------------------------------------+
| Q-BIZ        | กระดาษถ่ายเอกสาร กระดาษแฟ็กซ์ กระดาษเครื่องคิดเงิน           |
|              | บัตรตอกเวลา สมุด ปากกา แฟ้มเอกสาร ซองใส่เอกสาร ซองจดหมาย  |
|              | กาว โต๊ะคอมพิวเตอร์ ตู้เก็บเอกสาร โต๊ะทำงานเหล็ก              |
|              | และเก้าอี้ใช้ในสำนักงาน เป็นต้น                              |
+--------------+-------------------------------------------------------+
| High Style   | เสื้อผ้าบุรุษและสตรี                                        |
+--------------+-------------------------------------------------------+
| Starline     | ผลิตภัณฑ์ของใช้ส่วนตัว                                      |
+--------------+-------------------------------------------------------+
| Protech      | เครื่องใช้ไฟฟ้า                                           |
+--------------+-------------------------------------------------------+
| savepak      | กระดาษชำระ น้ำยาล้างจาน เส้นหมี่อบแห้ง และไส้กรอก เป็นต้น      |
+--------------+-------------------------------------------------------+
| M & K        | ขนมขบเคี้ยว คุ้กกี้ และน้ำผลไม้ เป็นต้น                         |
+--------------+-------------------------------------------------------+
| PETZFRIEND   | อาหารสุนัข อาหารแมว และอาหารปลา เป็นต้น                   |
+--------------+-------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประเภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปจำหน่ายต่อหรือใช้ในธุรกิจ
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิต เพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ต่ำลง

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

โดยบริษัท สยามฟูด เซอร์วิส จำกัด

  สยามฟูด เซอร์วิส
  เป็นผู้ประกอบการชั้นนำที่ให้บริการจัดหาผลิตภัณฑ์อาหารที่มีคุณภาพดีเยี่ยมพร้อมบริการจัดส่งผลิตภัณฑ์อาหารให้แก่ผู้ประกอบธุรกิจในอุตสาหกรรมที่เกี่ยวกับการบริการนักท่องเที่ยว
  และบริการด้านอาหารทั่วประเทศ
  สยามฟูดมีความเชี่ยวชาญในการจัดหาผลิตภัณฑ์อาหารแช่แข็งและแช่เย็นคุณภาพดี ประเภทเนื้อสัตว์
  อาหารทะเล สัตว์ปีก มันฝรั่ง ผลิตภัณฑ์จากนม ตลอดจนเครื่องปรุงรสประเภทต่างๆ
  โดยสามารถแบ่งประเภทสินค้าหลักได้ดังนี้

1)  เนื้อสัตว์แช่แข็ง และสัตว์ปีกแช่แข็ง

2)  อาหารทะเลแช่แข็งและแช่เย็น

3)  ผักผลไม้แช่แข็ง มันฝรั่งแช่แข็ง

4)  นมและผลิตภัณฑ์จากนม

4.2 การตลาดและการแข่งขัน

4.2.1 กลยุทธ์การแข่งขัน

(1) ผลิตภัณฑ์

ศูนย์จำหน่ายสินค้าแม็คโคร - Makro Cash and Carry

  ปี 2552 บริษัทฯ
  ยังคงให้ความสำคัญกับการขายสินค้าประเภทอาหารซึ่งเป็นธุรกิจหลักอย่างต่อเนื่อง
  และเพื่อให้มั่นใจว่าบริษัทฯ
  จะยังคงเป็นผู้นำในด้านการประกอบธุรกิจศูนย์จำหน่ายสินค้าแบบชำระเงินสดและบริการตนเองของประเทศไทย
  โดยอาศัยความแข็งแกร่งทางด้านอาหารของบริษัทฯ
  ประกอบกับความต้องการที่จะขยายความสำเร็จในแผนกเบเกอรี่ บริษัทฯ
  จึงได้ยกระดับแผนกเบเกอรี่ในหลายสาขาโดยได้ปรับปรุงแผนกเบเกอรี่ 11 สาขา
  ซึ่งเมื่อรวมกับสาขาที่ได้มีการปรับปรุงมาแล้วจะเป็นจำนวนรวมทั้งสิ้น 34 สาขา
  การปรับปรุงนี้จะสามารถเพิ่มคุณภาพและความหลากหลายของสินค้าเบเกอรี่ที่เสนอขายให้แก่ลูกค้า
  เพราะเป็นการผลิตขึ้นเองในแผนกเบเกอรี่ของสาขานั้นๆ นอกจากนี้ บริษัทฯ
  ยังได้มีการพัฒนาและปรับปรุงสูตรการผลิตอย่างต่อเนื่อง เพื่อให้มีมาตรฐานเพิ่มขึ้น
  และเพิ่มความหลากหลายของสินค้าให้สอดคล้องกับความต้องการของลูกค้าในกลุ่มบริการและลูกค้ากลุ่มผู้ประกอบการโรงแรม
  ภัตตาคาร และร้านอาหาร อาทิเช่น คุกกี้บรรจุหีบห่อสำหรับลูกค้ากลุ่มผู้ประกอบการ
  สินค้าเบเกอรี่ที่ขายยกถาด ชุดกล่องของว่าง และผลิตภัณฑ์ในแต่ละเทศกาล เป็นต้น
  ซึ่งขณะนี้บริษัทฯ มีสูตรการผลิตที่ใช้อยู่มากกว่า 150 สูตร
  ให้ลูกค้าสามารถเลือกสรรได้ตามต้องการ อีกทั้งบริษัทฯ ยังพัฒนาแผนกเครื่องเทศ
  ให้เป็นสินค้ากลุ่มเป้าหมายสำหรับลูกค้ากลุ่มธุรกิจโรงแรม ภัตตาคาร และร้านอาหาร (โฮเรก้า)
  เพื่อให้ได้รับความพึงพอใจและถูกใจจากลูกค้า และด้วยวัตถุประสงค์นี้ บริษัทฯ
  จึงได้เพิ่มความหลากหลายของสินค้าเครื่องเทศ ตลอดจนขยายพื้นที่ขายเครื่องเทศในหลายสาขา
  และเพื่อเป็นการตอกย้ำสถานะของผู้ให้บริการทางด้านอาหาร

  ด้วยกลยุทธ์ของบริษัทฯ ที่มุ่งเน้นผู้ประกอบธุรกิจด้านอาหาร ซึ่งรวมถึงร้านค้าปลีกรายย่อย
  และโฮเรก้า
  แผนกสินค้าอุปโภคจะมีบทบาทในการสนับสนุนสินค้าแผนกอาหารในการพัฒนาลูกค้ากลุ่มผู้ประกอบการด้านอาหาร
  โดยบริษัทฯ ได้ปรับเปลี่ยนและมุ่งเน้นกลุ่มสินค้าในแผนกอุปกรณ์และเครื่องใช้ในธุรกิจอาหาร
  เฟอร์นิเจอร์ และอุปกรณ์สำนักงานของลูกค้ากลุ่มธุรกิจโรงแรม ภัตตาคาร และร้านอาหาร
  (โฮเรก้า)

  เนื่องด้วยสภาวะเศรษฐกิจที่ซบเซาซึ่งส่งผลให้กำลังซื้อลดลง
  และทำให้ลูกค้ามุ่งที่จะใช้จ่ายอย่างคุ้มค่ามากขึ้น บริษัทฯ
  ได้ใช้โอกาสนี้ในการนำเสนอและพัฒนาสินค้าภายใต้เครื่องหมายการค้าของบริษัทฯ มากยิ่งขึ้น
  เพื่อนำเสนอสิ่งที่คุ้มค่าที่สุดให้แก่ลูกค้าของบริษัทฯ ทั้งนี้บริษัทฯ
  ยังได้ปรับปรุงขั้นตอนของการพัฒนาผลิตภัณฑ์และการแข่งขันด้านราคาเพื่อที่จะให้มั่นใจว่าสินค้าของบริษัทฯ
  มีคุณภาพดี จำหน่ายในราคาที่สามารถแข่งขันกับตลาดได้
  เพื่อเพิ่มความพึงพอใจในการจับจ่ายของลูกค้า ซึ่งจะทำให้ลูกค้ากลับมาซื้อสินค้าอีก
  เครื่องหมายการค้าของบริษัทฯประกอบด้วย “เอโร่” (aro), “เซพแพ็ค” (savepak),
  “คิวบิซ” (Q-BIZ), “เอ็มแอนด์เค” (M&K), “สตาร์ไลน์” (Starline) และ “โปรเทค”
  (Protech)

  ความหลากหลายของสินค้าเป็นปัจจัยหนึ่งที่จะช่วยในการดึงดูดและรักษาฐานลูกค้าหลัก ของบริษัทฯ
  โดยที่ลูกค้าต้องพึงพอใจที่สามารถซื้อสินค้าได้ครบตามที่ต้องการในราคาที่เหมาะสมจากศูนย์จำหน่ายสินค้าแม็คโคร
  ความหลากหลายของสินค้านั้นนอกจากจะหมายถึงความหลากหลายในประเภทของสินค้าที่จำหน่ายแล้วยังรวมถึงการที่สินค้าแต่ละประเภทนั้นยังมีความหลากหลายในตัวเองอีกด้วย
  อาทิเช่น มีการบรรจุหีบห่อหลายลักษณะ ตัวสินค้ามีหลายขนาด
  รวมถึงมีสินค้าภายใต้เครื่องหมายการค้าของบริษัทฯ
  และความหลากหลายของสินค้าที่มีเครื่องหมายการค้าเป็นที่รู้จักในตลาด กลุ่มลูกค้าหลักของบริษัทฯ
  จะมีความต้องการสินค้าที่เฉพาะเจาะจงและแตกต่างกันออกไป
  กล่าวคือร้านค้าปลีกรายย่อยมักต้องการซื้อสินค้าที่มีขนาดบรรจุเล็ก
  เพื่อนำไปจำหน่ายต่อในขณะที่ลูกค้ากลุ่มธุรกิจโรงแรม ภัตตาคาร และร้านอาหาร (โฮเรก้า)
  ต้องการสินค้าหมวดอาหารที่มีขนาดบรรจุใหญ่
  การวิเคราะห์รูปแบบการซื้อสินค้าของลูกค้าแต่ละกลุ่มอย่างใกล้ชิดช่วยทำให้บริษัทฯ
  สามารถตอบสนองต่อความต้องการของลูกค้าที่แตกต่างกันได้อย่างถูกต้อง และเมื่อบริษัทฯ
  ขยายธุรกิจออกไปในพื้นที่ใหม่ๆ บริษัทฯ
  จะสามารถปรับเปลี่ยนสินค้าที่จำหน่ายในแต่ละสาขาได้ตรงตามความต้องการของลูกค้าแต่ละสถานที่

  บริษัทฯ ตระหนักถึงความสำคัญของอาหารปลอดภัยท่ามกลางการควบคุมของภาครัฐที่เพิ่มขึ้น
  บริษัทฯ
  ได้จัดตั้งหน่วยงานควบคุมคุณภาพโดยมุ่งเน้นการปรับปรุงมาตรฐานอาหารปลอดภัยตั้งแต่จุดรับสินค้าตลอดจนถึงจุดที่ขายสินค้า
  เพื่อให้บรรลุวัตถุประสงค์นี้
  การควบคุมคุณภาพสินค้าได้ถูกควบรวมเป็นส่วนหนึ่งของระเบียบปฏิบัติการทั้งในสาขาต่างๆ
  และในศูนย์กระจายสินค้า บริษัทฯ ประสบความสำเร็จอย่างมาก
  เนื่องจากได้รับการรับรองจากหลายสถาบัน ดังนี้

-   การรับรองการผลิตอาหารตามหลักเกณฑ์วิธีการที่ดีในการผลิต (GMP)
    สำหรับแผนกอาหารสดและเบเกอรี่ในทุกสาขา

-   การรับรองการผลิตอาหารตามหลักเกณฑ์วิธีการที่ดีในการผลิต (สากล)
    ในศูนย์กระจายสินค้าทั้งอาหารสดและอาหารแช่แข็ง (GMP Codex)

-   การรับรองวิธีการปฏิบัติงานที่ดีในห้องปฏิบัติการ (GLP)
    ในศูนย์กระจายสินค้าทั้งอาหารสดและอาหารแช่แข็ง

-   ใบรับรองแหล่งจำหน่ายสินค้าสัญลักษณ์ Q สำหรับแผนกอาหารสดในทุกสาขา

-   ประกาศนียบัตรอาหารปลอดภัย ในศูนย์กระจายสินค้าทั้งอาหารสดและอาหารแช่แข็ง

  นอกเหนือจากที่กล่าวมาแล้วข้างต้น บริษัทฯ
  ยังได้มีการตรวจสอบกระบวนการผลิตสินค้าของผู้ผลิตอย่างต่อเนื่องว่าเป็นไปตามกฎหมายที่ใช้บังคับอยู่หรือไม่
  มีคุณภาพและความถูกต้องตามมาตรฐานที่หน่วยงานราชการกำหนดให้อาหารที่นำมาขายเป็นอาหารปลอดภัยอย่างครบถ้วน
  บริษัทฯ ได้ให้ความช่วยเหลือผู้ผลิตด้วยการให้คำแนะนำและฝึกอบรมด้านอาหารปลอดภัย

ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มุ่งเน้นในเรื่องคุณภาพสินค้าโดยการคัดเลือกผลิตภัณฑ์
  ผู้ผลิตและ/หรือผู้จัดจำหน่ายที่มีมาตรฐาน และเป็นที่ยอมรับของลูกค้า
  พร้อมทั้งได้เพิ่มความหลากหลายของสินค้าเพื่อตอบสนองความต้องการของกลุ่มลูกค้าเป้าหมาย
  บริษัทฯ ได้ขยายกลุ่มสินค้าที่ใช้เครื่องหมายการค้าของสยามฟูดภายใต้ชื่อ “โฮเรก้า”
  (“HoReCa”) เพื่อตอบสนองความไว้วางใจจากลูกค้า
  และกลุ่มลูกค้าที่ตระหนักถึงความคุ้มค่าในราคาของสินค้าโดยเฉพาะอย่างยิ่งในสภาวะการตลาดในปัจจุบัน
  นอกจากนั้น สยามฟูดยังได้เพิ่มยี่ห้อสินค้าที่บริษัทฯ ได้เป็นตัวแทน อาทิเช่น สินค้าภายใต้ชื่อฮาโก้
  (“Haco”) เป็นสินค้าประเภทส่วนผสมของอาหารและเครื่องปรุงรส สินค้าภายใต้ชื่อ ฟาร์มฟริทซ์
  (“Farm Frites”) และ แมคเคน (“McCain”) สำหรับมันฝรั่ง สินค้าภายใต้ชื่อ เอดูอาร์ด
  อาร์ทซเนอร์ (“Edouard Artzner”), พอนเทียร์ส และ ซิลวา (“Ponthier” and
  “Sylva”) เป็นสินค้าสำหรับกลุ่มลูกค้าระดับบน (gourmet products)
  และเนื้อนำเข้าจากประเทศออสเตรเลียภายใต้ชื่อ มูลวาล่า (“Mulwarra”) เป็นต้น
  ในการพัฒนาด้านความหลากหลายของผลิตภัณฑ์ บริษัทฯ
  ได้ขยายประเภทสินค้าให้ครอบคลุมถึงอาหารญี่ปุ่นและอาหารอินเดียอีกด้วย นอกจากนั้น
  ยังได้มีการจัดโครงการฝึกอบรมสำหรับพนักงานทั้งในเรื่องทั่วไปและเรื่องความรู้ในสายงาน
  หนึ่งในโครงการฝึกอบรมเป็นการฝึกอบรมที่มีหลักสูตรเข้มข้นเป็นพิเศษคือการอบรมเพื่อความรอบรู้ในเรื่องสินค้า
  ซึ่งจัดให้แก่ทีมงานฝ่ายขายเพื่อปรับปรุงความรู้ในตัวสินค้า คุณภาพสินค้า
  และการใช้สินค้าประเภทต่างๆ นี่คือสิ่งที่ทำให้บริษัทฯ
  มีความแตกต่างจากคู่แข่งขันรายอื่นและทำให้บริษัทฯ หลีกหนีจากการแข่งขันด้านราคาสินค้า

(2) ทำเลที่ตั้ง

ก) ศูนย์จำหน่ายสินค้าแม็คโคร - Makro Cash and Carry

  บริษัทฯ เปิดดำเนินธุรกิจการจัดจำหน่ายในลักษณะ Cash & Carry เป็นรายแรกในประเทศไทย
  โดยมีสาขาทั่วประเทศ ปัจจุบันมีสาขาทั้งสิ้น 44 สาขา ซึ่งมีขนาดแตกต่างกันไปตามทำเลที่ตั้ง
  แบ่งเป็น 9 สาขาในเขตกรุงเทพมหานครและปริมณฑล และ 35 สาขาในต่างจังหวัด
  สาขาแต่ละแห่งตั้งอยู่ในทำเลที่ดีและสะดวกต่อการเดินทางมาใช้บริการของลูกค้าทุกกลุ่ม
  โดยนำเสนอสินค้าประเภทต่างๆ
  ให้สอดคล้องกับความต้องการที่เฉพาะเจาะจงของกลุ่มลูกค้าในแต่ละทำเลที่ตั้ง ทั้งนี้ในปี 2552
  บริษัทฯ ได้นำรูปแบบศูนย์จำหน่ายสินค้ารูปแบบใหม่ที่เรียกว่า อีโคพลัส (“Eco Plus”)
  มาเป็นรูปแบบของสาขาพัทยาซึ่งเน้นการให้บริการลูกค้ากลุ่มธุรกิจโรงแรม ภัตตาคาร ร้านอาหาร
  (โฮเรก้า) และ รูปแบบ “อีโคพลัส”
  เป็นศูนย์จำหน่ายสินค้าขนาดกลางโดยจัดสรรพื้นที่ขายส่วนใหญ่ให้กับสินค้าประเภทอาหารสด
  อาหารแช่แข็ง อาหารแห้ง เครื่องปรุงรส และเครื่องดื่ม
  โดยจัดวางอาหารสดและอาหารแช่แข็งไว้ในบริเวณที่ลูกค้าเห็นได้ง่ายเพื่อเป็นการตอกย้ำแนวทางการดำเนินธุรกิจในการตอบสนองความต้องการของกลุ่มลูกค้าผู้ประกอบการทางด้านธุรกิจอาหาร
  การพัฒนารูปแบบอีโคพลัสเป็นไปตามกลยุทธ์ของบริษัทฯ
  ที่มุ่งเน้นผู้ประกอบธุรกิจด้านอาหารและเป็นปัจจัยที่ทำให้แม็คโครแตกต่างจากคู่แข่ง
  และอีโคพลัสนี้จะเป็นรูปแบบหลักของสาขาใหม่ในอนาคต

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้เปิดดำเนินการ 4 แห่ง คือที่ กรุงเทพมหานคร เกาะสมุย พัทยา และภูเก็ต
  โดยสาขาใหม่ที่พัทยาและสำนักงานขายที่ภูเก็ตนั้นได้เปิดดำเนินการในปี 2552
  เพื่อขยายช่องทางการตลาดและการให้บริการที่ดีขึ้นแก่ลูกค้า กลุ่มลูกค้าหลักของบริษัทฯ ได้แก่
  กลุ่มธุรกิจโรงแรม ภัตตาคาร และร้านอาหาร (โฮเรก้า)
  ธุรกิจค้าปลีกรวมถึงภัตตาคารขนาดใหญ่ทั้งประเภทผู้ประกอบการอิสระและภัตตาคารนานาชาติ
  ธุรกิจการให้บริการด้านอาหารแก่ลูกค้าคู่สัญญา และไฮเปอร์มาร์เก็ต จากการที่บริษัทฯ
  มีห้องเย็นอยู่ 3 แห่ง จึงสามารถจัดส่งสินค้าคุณภาพดี เช่น เนื้อสัตว์นำเข้า อาหารทะเล
  มันฝรั่งสำหรับทอด และผลิตภัณฑ์จากนม เป็นต้น แก่ลูกค้าทั่วประเทศ นอกจากนั้น
  โดยอาศัยศักยภาพของสยามแม็คโคร บริษัทฯ สามารถขยายช่องทางธุรกิจในกลุ่มสินค้าอาหารแห้ง
  และช่วยเพิ่มความสามารถในการเข้าถึงกลุ่มลูกค้าใหม่
  สิ่งเหล่านี้เมื่อประกอบกับโครงการบริหารลูกค้า (CRM) จะทำให้บริษัทฯ
  สามารถชิงส่วนแบ่งการเติบโตในตลาดเป็นอย่างดี

(3) นโยบายด้านราคา

ก) ศูนย์จำหน่ายสินค้าแม็คโคร - Makro Cash and Carry

  ความสามารถในการแข่งขันด้านราคาเป็นปัจจัยที่สำคัญอย่างยิ่งต่อความสำเร็จของบริษัทฯ
  และเป็นสิ่งดึงดูดให้ลูกค้ากลุ่มเป้าหมายเข้ามาจับจ่ายซื้อสินค้าที่ศูนย์จำหน่ายสินค้าแม็คโคร บริษัทฯ
  ประสบความสำเร็จในการแข่งขันด้านราคาโดยอาศัยปัจจัยหลายด้านรวมถึงการสำรวจราคา
  การบริหารต้นทุนการดำเนินงานให้อยู่ในระดับต่ำ
  และความสามารถในการเจรจาต่อรองราคาสินค้าจากผู้ผลิต

  ระบบการกระจายสินค้าเป็นปัจจัยพื้นฐานในการกลยุทธ์ธุรกิจของแม็คโครเพื่อเพิ่มประสิทธิภาพในการดำเนินงาน
  ตลอดจนการสนับสนุนการเจริญเติบโตของธุรกิจ
  ซึ่งระบบการกระจายสินค้าที่มีประสิทธิภาพจะเป็นผลดีต่อการบริหารสินค้าคงคลังของแต่ละสาขา
  โดยทำให้สาขาได้รับสินค้าสม่ำเสมอ จึงเป็นการช่วยลดการเสียหายของสินค้า
  การขาดสินค้าเพื่อวางจำหน่าย และยังเป็นการช่วยเพิ่มยอดขายอีกทางหนึ่งด้วย

  ในปี 2552 บริษัทฯ ได้เปิดศูนย์กระจายสินค้า Distribution Centre (“DC”)
  สำหรับอาหารแห้งและสินค้าอุปโภคแห่งใหม่ที่อำเภอวังน้อย จังหวัดพระนครศรีอยุธยา
  ในเดือนกรกฎาคม ซึ่งอยู่ติดกับศูนย์กระจายสินค้าอาหารสดและอาหารแช่แข็งของบริษัทฯ
  ศูนย์กระจายสินค้าดังกล่าวตั้งอยู่บนที่ดิน 27 ไร่ มีพื้นที่ใช้สอย 15,380 ตารางเมตร
  และมีความสามารถในการจัดการเพิ่มขึ้นเป็น 250,000 ลังต่อวัน
  โดยศูนย์กระจายสินค้าแห่งใหม่นี้สามารถรองรับปริมาณสินค้าเพิ่มขึ้นเป็น 2
  เท่าของศูนย์กระจายสินค้าเดิม โดยสามารถรองรับการเจริญเติบโตของธุรกิจในอนาคต
  นอกจากนั้น ศูนย์กระจายสินค้านี้ยังได้ติดตั้งระบบคัดแยกสินค้าอัตโนมัติ (Automated
  Sortation System) เพื่อช่วยเพิ่มประสิทธิภาพในการจัดการสินค้าและเพิ่มความถูกต้องแม่นยำ

ข) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ กำหนดราคาสินค้าที่สามารถแข่งขันได้ในตลาด และเหมาะสมกับคุณภาพของสินค้า
  ซึ่งเป็นพื้นฐานสู่ความสำเร็จของบริษัทฯ และทำให้บริษัทฯ
  สามารถดึงดูดให้ลูกค้าหลักเลือกที่จะซื้อสินค้าที่จำหน่ายโดยบริษัทฯ

(4) การส่งเสริมการขาย

  ก) ศูนย์จำหน่ายสินค้าแม็คโคร – Makro Cash and Carry

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนงานล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่างๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์จำหน่ายสินค้าแม็คโคร และการบริการบัตรเครดิตแม็คโครซิตี้แบงก์วีซ่าการ์ด

  บริษัทฯ ประสบความสำเร็จในการเป็นเจ้าภาพจัดงานมหกรรมครบเครื่องเรื่องอาหารและอุปกรณ์
  ครั้งที่ 4 ซึ่งจัดขึ้นในเดือนมีนาคม 2552 โดยงานนี้ได้มีการจัดขึ้นรวม 3 วัน ณ
  ศูนย์แสดงสินค้าอิมแพค เมืองทองธานี บนเนื้อที่ประมาณ 10,000 ตารางเมตร โดยตลอดทั้ง 3
  วัน มีผู้เข้าร่วมงานประมาณ 55,000 คน และมีผู้ผลิต และผู้จัดจำหน่ายสินค้า
  เข้าร่วมแสดงสินค้าและบริการกว่า 270 ราย
  วัตถุประสงค์ของกิจกรรมนี้จัดขึ้นเพื่อส่งเสริมจุดยืนความเป็นมืออาชีพของบริษัทฯ
  และเป็นแหล่งรวมสินค้าและบริการด้านอาหารแบบครบวงจร
  โดยเฉพาะสำหรับกลุ่มผู้ประกอบธุรกิจโรมแรม ภัตตาคาร และร้านอาหาร (โฮเรก้า)
  ภายในงานได้มีการจัดกิจกรรมต่างๆ มากมาย อาทิเช่น
  รายการสนทนาโดยผู้เชี่ยวชาญในอุตสาหกรรมโรงแรม ภัตตาคาร และร้านอาหาร
  การสาธิตการทำอาหาร การแข่งขันการทำอาหาร การสัมมนาด้านธุรกิจอาหาร
  รวมทั้งจัดบูธให้คำปรึกษาด้านธุรกิจอาหาร นอกจากนี้
  ยังให้โอกาสผู้เข้าร่วมงานได้พบปะกับผู้ผลิตและผู้จัดจำหน่ายสินค้าที่เป็นผู้เชี่ยวชาญด้านอุตสาหกรรมโรงแรม
  ภัตตาคาร และบริการจัดเลี้ยง เพื่อให้ความรู้เกี่ยวกับสินค้าและแนวคิดใหม่ๆ
  ที่สามารถนำไปใช้ในโครงการที่จะริเริ่มดำเนินการในอนาคต

ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้ปรับปรุงภาพลักษณ์ทางการตลาดของสยามฟูด โดยทำการปรับปรุงเว็บไซต์ของสยามฟูด
  จัดทำแผ่นพับโฆษณาแบบใหม่ และจัดกิจกรรมต่างๆ ให้แก่ลูกค้าเพื่อการสาธิตผลิตภัณฑ์
  รวมทั้งยังได้ขยายฐานลูกค้าในกลุ่มภัตตาคารอาหารเอเชียทั้งที่เป็นรายย่อยและที่เป็นภัตตาคารในเครือต่างๆ
  ซึ่งทำให้การดำเนินธุรกิจของสยามฟูดมีความหลากหลายมากยิ่งขึ้น

4.2.2 ลักษณะลูกค้า และกลุ่มลูกค้าเป้าหมาย

  การที่บริษัทฯ
  รู้จักลูกค้าของตนเองและเข้าใจถึงความต้องการของลูกค้าเป็นองค์ประกอบที่สำคัญที่จะทำให้บริษัทฯ
  ประสบความสำเร็จ ดังนั้น
  แผนงานบริหารและพัฒนาลูกค้าจึงเป็นหนึ่งในเสาหลักของรูปแบบธุรกิจของบริษัทฯ ในการพัฒนา
  และรักษาลูกค้าของบริษัทฯ นอกจากนี้
  สิ่งสำคัญอีกประการหนึ่งที่จะทำให้สาขาที่เปิดใหม่ประสบความสำเร็จ คือ บริษัทฯ
  จะต้องสร้างความแตกต่างระหว่างบริษัทฯ
  กับคู่แข่งทางตรงและทางอ้อมด้วยการสื่อสารกับลูกค้าให้เข้าใจถึงรูปแบบของธุรกิจค้าส่ง
  และให้ทราบถึงความแข็งแกร่งในธุรกิจด้านอาหารของบริษัทฯ
  และความมุ่งมั่นที่จะให้บริการที่ดีต่อลูกค้า

  ลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัท สยามแม็คโคร จำกัด
  (มหาชน) และบริษัทย่อย ได้ดังนี้

(1) ศูนย์จำหน่ายสินค้าแม็คโคร - Makro Cash and Carry

  ก) ผู้ค้าปลีกรายย่อย ลูกค้ากลุ่มนี้เป็นกลุ่มที่ซื้อสินค้าเพื่อนำไปจำหน่าย
  ดังนั้นประโยชน์ที่ลูกค้ากลุ่มนี้จะได้รับ คือ การซื้อสินค้าราคาถูกจากแม็คโคร
  โดยส่วนใหญ่จะเป็นเจ้าของร้านขนาดกลางและขนาดเล็ก

  ข) ผู้ประกอบธุรกิจโรงแรม ภัตตาคาร และร้านอาหาร (โฮเรก้า)
  ซึ่งลูกค้ากลุ่มนี้จะซื้อสินค้าในปริมาณมากและนำไปแปรรูปก่อนนำออกจำหน่ายโดยอันดับแรกจะให้ความสำคัญกับคุณภาพของสินค้า
  โดยสินค้าที่วางจำหน่ายจะต้องมีความสดใหม่
  ลูกค้ากลุ่มนี้ไม่ได้ให้ความสนใจกับยี่ห้อของผลิตภัณฑ์เท่าใดนัก

  ค) ผู้ประกอบธุรกิจบริการ องค์กรต่างๆ ลูกค้ากลุ่มนี้จะซื้อสินค้าอุปโภคสำหรับใช้งานในองค์กร
  สถาบัน ในฐานะผู้บริโภค

  เป้าหมายหลักของบริษัทฯ ในปี 2552
  คือการเติบโตของธุรกิจและการพัฒนาทรัพยากรบุคคลเพื่อเป็นรากฐานของกลยุทธ์ระยะยาว “Go
  and Grow” “ก้าวต่อไปและเติบโต” และเพื่อให้บรรลุเป้าหมายที่วางไว้ บริษัทฯ
  ได้เน้นรูปแบบการค้าแบบชำระเงินสดและบริการตนเอง
  โดยเฉพาะการมุ่งเน้นไปที่แผนงานบริหารและพัฒนาลูกค้า
  เพื่อให้แน่ใจว่าสาขาเดิมจะมีการเติบโตอย่างยั่งยืน
  และลดผลกระทบจากการสูญเสียยอดขายของสาขาที่เปิดดำเนินการในปัจจุบันให้กับสาขาที่เปิดใหม่
  แผนงานเหล่านี้รวมถึงการปฏิบัติการเชิงรุกในการสื่อสารกับกลุ่มลูกค้าหลักอย่างต่อเนื่อง
  เพื่อให้ทราบถึงความต้องการของลูกค้า
  และนำมาใช้ในการบริหารและพัฒนาลูกค้าให้ได้รับความไว้วางใจในการกลับมาซื้อสินค้าอีก

  ในช่วงทศวรรษที่ผ่านมา สภาพตลาดค้าปลีกมีการเปลี่ยนแปลงอย่างต่อเนื่อง
  และร้านค้าปลีกรายย่อยก็ได้รับผลกระทบจากการเปลี่ยนแปลงนี้ไม่มากก็น้อย ซึ่งสาเหตุหลักๆ คือ
  การที่ผู้ประกอบการขาดความรู้ในการบริหารจัดการร้านค้า
  รูปแบบในการดำเนินธุรกิจค้าปลีกแบบเก่าพฤติกรรมของผู้บริโภคที่เปลี่ยนแปลงไป
  การแข่งขันที่เพิ่มมากขึ้น และการขาดคนรุ่นใหม่ในการสืบทอดกิจการ บริษัทฯ
  ตระหนักถึงความเปลี่ยนแปลงดังกล่าว และเป็นส่วนหนึ่งของการแสดงความรับผิดชอบต่อสังคม
  Corporate Social Responsibility (“CSR”) “แม็คโคร”
  จึงเห็นความสำคัญต่อการช่วยเหลือและสนับสนุนร้านค้าปลีกรายย่อย
  เพื่อยกระดับความสามารถของร้านค้าปลีกรายย่อยให้สามารถแข่งขันได้อย่างมีประสิทธิภาพ
  และเพื่อสร้างเครือข่ายของร้านค้าปลีกให้มีความแข็งแกร่งยิ่งขึ้น
  อันจะเป็นปัจจัยแห่งความสำเร็จของร้านค้าปลีกรายย่อยที่ไม่เพียงแต่จะทำให้ร้านค้าปลีกรายย่อยดำรงธุรกิจอยู่ได้เท่านั้น
  แต่ยังรวมถึงการเพิ่มศักยภาพเพื่อสร้างความเจริญเติบโตทางธุรกิจในตลาดที่มีการแข่งขันสูงอีกด้วย
  จากวิสัยทัศน์ดังกล่าว บริษัทฯ จึงได้เปิดตัวโครงการ “แม็คโครมิตรแท้โชห่วย” ขึ้นเมื่อต้นปี
  2550
  โดยมีวัตถุประสงค์เพื่อให้ความรู้ในการบริหารจัดการร้านค้าปลีกแก่ผู้ประกอบการท้องถิ่นอย่างต่อเนื่อง
  ตลอดจนการให้คำแนะนำเกี่ยวกับกลไกทางการค้าที่จำเป็นในการเพิ่มประสิทธิภาพในการแข่งขันให้แก่เจ้าของร้านค้าปลีกรายย่อย
  รวมถึงการให้ความช่วยเหลือในการสร้างเครือข่ายร้านค้าปลีกอิสระที่แข็งแกร่ง

  บริษัทฯ ได้ก่อตั้งศูนย์มิตรแท้โชห่วยขึ้นในปี 2551 ณ แม็คโครสาขาลาดพร้าว
  เพื่อเป็นสถานที่ซึ่งเจ้าของร้านค้าปลีกและผู้ประกอบการรายย่อยสามารถมารับคำปรึกษาเกี่ยวกับประเด็นธุรกิจการค้าปลีกต่างๆ
  โดยศูนย์แห่งนี้ยินดีให้คำปรึกษาและข้อมูลแก่บุคคลที่สนใจทุกคน
  ทั้งนี้ศูนย์มิตรแท้โชห่วยประกอบด้วยพื้นที่ให้คำปรึกษา ห้องสัมมนา
  และแบบจำลองร้านค้าปลีกเพื่อเป็นตัวอย่างแผนผังการวางรูปแบบของร้าน ประเภทของสินค้า
  การจัดวางสินค้า และการจัดเก็บสินค้าแก่ผู้เข้าร่วมโครงการ

  ในปี 2552 บริษัทฯ ได้จัดกิจกรรมที่สำคัญสำหรับโครงการ “แม็คโครมิตรแท้โชห่วย” ดังนี้

-   ได้ร่วมมือกับพันธมิตรทางธุรกิจทั้งหมด 12 บริษัท และ 33
    สถาบันอุดมศึกษาชั้นนำทั่วประเทศซึ่งเป็นส่วนหนึ่งของโครงการความรับผิดชอบต่อสังคมในการให้ความช่วยเหลือร้านค้าปลีกท้องถิ่น
    โดยให้องค์ความรู้และคำแนะนำในการจัดการร้าน ภายใต้โครงการนี้
    พนักงานแม็คโครได้จัดอบรมให้ความรู้เรื่องการบริหารร้านค้าปลีกให้แก่นักศึกษาจำนวนประมาณกว่า
    4,000 คน ซึ่งนักศึกษาที่ผ่านการอบรมก็จะนำความรู้ที่ได้มา
    ลงภาคปฏิบัติโดยทำหน้าที่ให้คำแนะนำ และช่วยปรับปรุงร้านค้าปลีกทั้งหมดเกือบ 700
    ร้านทั่วประเทศ
    โดยมีเจ้าหน้าที่จากแม็คโครทุกสาขาทำหน้าที่เป็นพี่เลี้ยงในการทำกิจกรรมดังกล่าว

-   ให้คำแนะนำและช่วยปรับปรุงร้านค้าปลีกทั้งหมดกว่า 1,500 ร้านทั่วประเทศ

-   จัดงานตลาดนัดโชห่วยครั้งที่ 2
    โดยมีจุดประสงค์เพื่อให้ผู้เข้าชมได้รับทราบถึงความมุ่งมั่นของแม็คโครที่จะสนับสนุนร้านค้าปลีกรายย่อย
    การให้ข้อมูลที่เป็นประโยชน์และแนวคิดใหม่ๆ มีผู้ผลิตและผู้จำหน่ายสินค้ากว่า 70
    รายนำสินค้าเข้ามาจัดแสดง และมีผู้สนใจเข้าร่วมชมงานกว่า 41,000 คน
    โดยรูปแบบของงานดังกล่าวจัดขึ้นในบรรยากาศย้อนยุค
    ด้วยการนำเสนอประวัติความเป็นมาของร้านโชห่วย
    การบริการให้คำแนะนำโครงการมิตรแท้โชห่วย เคาน์เตอร์ให้คำปรึกษา การจัดอบรมสัมมนา
    และความบันเทิงมากมาย

  เพื่อสนับสนุนกลยุทธ์ของบริษัทฯ ในการมุ่งเน้นความสำคัญของลูกค้า บริษัทฯ
  ได้มีการเพิ่มความหลากหลายของสินค้าและสิ่งอำนวยความสะดวกต่างๆ
  เพื่อยกระดับการบริการลูกค้าให้ดียิ่งขึ้น ด้วยการปรับเปลี่ยนรูปแบบและการจัดวางสินค้าใหม่
  เพิ่มความหลากหลายของสินค้า ปรับปรุงให้ลูกค้าหาซื้อสินค้าได้ง่ายขึ้น
  และเพิ่มความพึงพอใจในการจับจ่ายของลูกค้า ทั้งนี้ในระหว่างปีบริษัทฯ ได้เปิดสาขาใหม่ 3
  สาขาที่รามอินทรา ชุมพร และพัทยา เพื่อตอบสนองความต้องการของกลุ่มลูกค้าบริษัทฯ

  จากฐานข้อมูลของลูกค้า ซึ่งมีลูกค้าสมาชิกมากกว่า 2 ล้านคน ทำให้บริษัทฯ
  สามารถทำงานได้อย่างมีประสิทธิภาพกับกลุ่มลูกค้าที่ถูกคัดเลือกโดยผ่านโครงการบริหารและพัฒนาลูกค้าหลากหลายโครงการ
  นอกจากนั้น บริษัทฯ ตระหนักดีว่า ความต้องการของลูกค้าในแต่ละพื้นที่ของประเทศนั้นแตกต่างกัน
  แต่บริษัทฯ ก็ได้รับข้อมูลที่เป็นประโยชน์จากลูกค้า จึงทำให้บริษัทฯ
  สามารถจัดสรรประเภทของสินค้าและตั้งราคาให้เหมาะสมกับความต้องการของลูกค้าจากพื้นที่ต่างๆ
  ด้วยเหตุนี้ บริษัทฯ จึงเป็น “แหล่งรวมสินค้าและบริการด้านอาหารแบบครบวงจร” (One-Stop
  for Food Service) ซึ่งเป็นประโยชน์อย่างมากสำหรับลูกค้าผู้ประกอบการของบริษัทฯ

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  กลุ่มลูกค้าหลักของบริษัทฯ ได้แก่ กลุ่มธุรกิจโรงแรม ภัตตาคาร และร้านอาหาร(โฮเรก้า)
  ธุรกิจค้าปลีก ซึ่งรวมถึงภัตตาคารขนาดใหญ่ทั้งประเภทผู้ประกอบการอิสระและภัตตาคารนานาชาติ
  ธุรกิจโรงแรม ธุรกิจการให้บริการด้านอาหารแก่ลูกค้าคู่สัญญา และไฮเปอร์มาร์เก็ตทั้งหมด

  บริษัทฯ เป็นผู้นำในตลาดกลุ่มลูกค้าหลักของตนเอง เนื่องจากบริษัทฯ
  มีความเข้าใจสภาพตลาดและมีสินค้าหลากหลายชนิดเสนอแก่ลูกค้า
  รวมทั้งความรู้ในตัวสินค้าเป็นอย่างดี จากการที่บริษัทฯ มีห้องเย็นอยู่ 3 แห่ง
  สยามฟูดจึงสามารถจัดส่งสินค้าคุณภาพดี เช่น เนื้อสัตว์นำเข้า อาหารทะเล มันฝรั่งสำหรับทอด
  และผลิตภัณฑ์จากนม เป็นต้น แก่ลูกค้าทั่วประเทศ นอกจากนั้น
  โดยอาศัยศักยภาพของสยามแม็คโคร บริษัทฯ สามารถขยายช่องทางธุรกิจในกลุ่มสินค้าอาหารแห้ง
  และช่วยเพิ่มความสามารถในการเข้าถึงกลุ่มลูกค้าใหม่
  สิ่งเหล่านี้เมื่อประกอบกับโครงการบริหารลูกค้า (CRM)
  จะทำให้สยามฟูดสามารถชิงส่วนแบ่งการเติบโตในตลาดเป็นอย่างดี

4.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี –

4.2.4 การจำหน่ายและช่องทางการจำหน่าย

 (1) ศูนย์จำหน่ายสินค้าแม็คโคร - Makro Cash and Carry

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโคร
  ทั้งนี้จะมุ่งเน้นการจำหน่ายสินค้าในปริมาณสูง กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

(2) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีพนักงานขายดูแลลูกค้าแต่ละราย แต่ละกลุ่มโดยเฉพาะ
  รวมทั้งมีแผนกบริการลูกค้าส่วนกลางที่สามารถให้บริการกับลูกค้าได้โดยตรง
  ซึ่งทำให้สามารถเข้าถึงกลุ่มลูกค้าเป้าหมายได้ รวมทั้งเข้าใจความต้องการของลูกค้าได้ดี
  นอกจากนี้ บริษัทฯ
  ได้สร้างความโดดเด่นให้กับธุรกิจด้วยการเพิ่มช่องทางจำหน่ายสินค้าอาหารแห้งโดยอาศัยความร่วมมือจากแม็คโคร
  ซึ่งจะทำให้บริษัทฯ มีสถานภาพที่จะชิงส่วนแบ่งการเติบโตในตลาดได้เป็นอย่างดี บริษัทฯ
  ยังคงดำเนินโครงการพัฒนากิจการอย่างต่อเนื่อง
  เพื่อยกระดับศักยภาพในการแข่งขันและรักษาตำแหน่งทางการตลาดเอาไว้
  และประสบความสำเร็จในการพัฒนาธุรกิจใหม่ ได้แก่
  ธุรกิจร้านอาหารและเครื่องดื่มแบบสาขาและอาหารจานด่วน (Quick Service Restaurant
  หรือ QSR) ซึ่งเป็นการขยายฐานลูกค้าและการพัฒนาธุรกิจ

  ปี 2552 บริษัท และบริษัทย่อย ไม่มีการส่งสินค้าออกไปจำหน่ายต่างประเทศ

4.2.5 ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ธุรกิจค้าส่งและค้าปลีกในประเทศไทย

  มูลค่าตลาดค้าปลีกค้าส่งในประเทศไทยมีมูลค่าประมาณ 1.4 ล้านล้านบาท
  และเป็นส่วนที่สำคัญส่วนหนึ่งของมูลค่าผลิตภัณฑ์มวลรวมของประเทศ (GDP)
  ในช่วงทศวรรตที่ผ่านมาได้มีการพัฒนาที่สำคัญในภาคธุรกิจนี้โดยมีผู้ประกอบการค้าปลีกสมัยใหม่รายใหม่ๆ
  เข้ามาในตลาดภายใต้รูปแบบการดำเนินงานที่หลากหลายเพื่อตอบสนองการเปลี่ยนแปลงอย่างต่อเนื่องของพฤติกรรมผู้บริโภคผลจากการที่ผู้ประกอบการรายใหม่ทำให้มีการแข่งขันเพิ่มขึ้นและผู้ประกอบการเหล่านั้นพยายามที่จะแย่งส่วนแบ่งการตลาดเพิ่มมากขึ้น
  ภายใต้สภาวะการตลาดที่เปลี่ยนแปลงอยู่ตลอด

  ผู้ประกอบการในภาคธุรกิจ

  ผู้ประกอบการดั้งเดิม

  ผู้ประกอบการดั้งเดิมในภาคธุรกิจนี้ประกอบด้วย ผู้ประกอบการค้าส่งรายใหญ่ (ยี่ปั๊ว ซาปั๊ว)
  ร้านค้าปลีกรายย่อย ผู้ค้าในตลาดสด ซึ่งกระจายอยู่ทั่วประเทศ
  และส่วนใหญ่ดำเนินธุรกิจแบบครอบครัว และมีขนาดเล็ก
  โดยคาดว่ามีผู้ประกอบการดั้งเดิมอยู่หลายแสนราย

  ห้างสรรพสินค้า (Department Store)

  ห้างสรรพสินค้าเป็นร้านค้าปลีกขนาดใหญ่ซึ่งมีความชำนาญในการจัดจำหน่ายสินค้าหลากหลายที่ใช้ในครัวเรือนและใช้ส่วนตัว
  มีสินค้าหลากหลายชนิดและหลากหลายราคาในแต่ละกลุ่มผลิตภัณฑ์ในกลุ่มนี้ ผู้ประกอบการรายใหญ่มี
  2 ราย คือกลุ่มเซ็นทรัล รีเทล คอร์ปอเรชั่น ซึ่งดำเนินกิจการห้างเซ็นทรัล โรบินสัน และเซน
  ส่วนอีกหนึ่งรายคือ บริษัท เดอะมอลล์ กรุ๊ป จำกัด ซึ่งดำเนินกิจการห้างเดอะมอลล์ ดิ
  เอ็มโพเรียม และสยามพารากอน

  แม้ว่าห้างสรรพสินค้าจะต้องเผชิญกับการแข่งขันจากซุเปอร์สโตร์/ไฮเปอร์มาร์เก็ต
  (Superstore/Hypermarket) แต่ด้วยสภาวะแวดล้อมในการจับจ่ายสินค้าที่ต่างกัน
  การจัดรายการส่งเสริมการขายและกิจกรรมทางการตลาดของห้างสรรพสินค้า
  ทำให้ห้างสรรพสินค้ายังคงรักษาฐานลูกค้าไว้ได้ โดยผู้ประกอบการห้างสรรพสินค้าทั้ง 2
  รายนี้ต่างก็ได้ลงทุนในศูนย์การค้าแห่งใหม่ที่หรูหราและทันสมัย
  ตั้งอยู่ในทำเลใจกลางกรุงเทพมหานคร

  ร้านจำหน่ายสินค้าเฉพาะอย่าง (Category Killer)

  กลุ่มธุรกิจร้านค้าจำหน่ายสินค้าเฉพาะอย่าง
  ประกอบด้วยร้านค้าซึ่งมุ่งเน้นในการขายสินค้าเพียงแค่บางประเภทเท่านั้น
  แต่มีการเสนอความหลากหลายในสินค้าประเภทนั้นๆ โดยเสนอขายในระดับราคาที่ค่อนข้างต่ำ
  ซึ่งในไม่กี่ปีที่ผ่านมา ธุรกิจร้านค้าจำหน่ายสินค้าเฉพาะอย่างได้เติบโตขึ้นอย่างมาก
  ในประเทศไทยมีผู้ประกอบการร้านค้าจำหน่ายสินค้าเฉพาะอย่างอยู่หลายราย
  ซึ่งผู้ประกอบการแต่ละรายจะมีความชำนาญในกลุ่มสินค้าต่างประเภทกันไป และกลุ่มสินค้าหลัก
  ได้แก่ อุปกรณ์สำนักงาน อุปกรณ์ไฟฟ้า อุปกรณ์กีฬา
  อุปกรณ์ตกแต่งบ้านและอุปกรณ์ที่ลูกค้าประกอบเอง และเฟอร์นิเจอร์
  ผู้ประกอบการรายใหญ่ในส่วนของอุปกรณ์สำนักงานมี 3 รายได้แก่ ออฟฟิศ ดีโป ไอที ซิตี้ และ
  ดาต้า ไอที ผู้ประกอบการรายใหญ่ในส่วนของอุปกรณ์ไฟฟ้า ได้แก่ เพาเวอร์บาย เพาเวอร์มอลล์
  และ เดอะเพาเวอร์ ผู้ประกอบการรายใหญ่ในส่วนของอุปกรณ์กีฬามี 2 ราย ได้แก่
  ซูเปอร์สปอร์ต และสปอร์ตเวิลด์

  ร้านค้าสินค้าเฉพาะประเภท (Specialty Store)

  เป็นร้านค้าปลีกขนาดเล็กที่มีความเชี่ยวชาญในกลุ่มผลิตภัณฑ์ที่เจาะจง
  โดยมีการจัดจำหน่ายพร้อมให้บริการพร้อมผู้เชี่ยวชาญ
  ผู้ประกอบการรายใหญ่กลุ่มร้านค้าสินค้าเฉพาะประเภทในประเทศไทยมี 2 ราย คือ วัตสัน และ
  บู๊ทส์ ทั้งวัตสัน และ บู๊ทส์ ได้ขายสินค้าหลายชนิดซึ่งรวมทั้งสินค้าประเภทเวชภัณฑ์ สุขภาพ
  เครื่องสำอางค์ และสินค้าบริโภค ปัจจุบัน บู๊ทส์ เป็นผู้นำทางด้านกลุ่มร้านค้าเฉพาะประเภท
  โดยเปิดให้บริการทั้งหมด 161 สาขาทั่วประเทศ ตามมาด้วย วัตสัน โดยเปิดให้บริการทั้งหมด
  153 สาขาทั่วประเทศ ซึ่งส่วนใหญ่แล้วทั้งวัตสัน และ บู๊ทส์
  จะขยายสาขาภายในไฮเปอร์มาร์เก็ตและห้างสรรพสินค้า
  และได้ขยายธุรกิจอย่างรวดเร็วในช่วงหลายปีที่ผ่านมาควบคู่ไปกับการขยายตัวของธุรกิจแบบไฮเปอร์มาร์เก็ต
  และห้างสรรพสินค้า

  ร้านสะดวกซื้อ (Convenience Sector)

  ร้านสะดวกซื้อเป็นร้านค้าขนาดเล็กที่ส่วนใหญ่ตั้งอยู่บนถนนที่มีการสัญจรมากและอยู่ภายในพื้นที่ที่มีคนอยู่อาศัยมาก
  จัดจำหน่ายสินค้าหลากหลาย อาทิเช่น ขนมขบเคี้ยว ไอศกรีม เครื่องดื่ม บุหรี่ อาหารสำเร็จรูป
  อาหารแห้ง หนังสือพิมพ์และนิตยสาร ผลิตภัณฑ์ทำความสะอาดร่างกาย ผลิตภัณฑ์เพื่อสุขอนามัย
  ร้านสะดวกซื้อบางรายได้ให้บริการการชำระค่าบริการด้วย
  ในกลุ่มผู้ประกอบการธุรกิจร้านสะดวกซื้อมีผู้ประกอบการรายใหญ่อยู่ประมาณ 15 ราย
  ซึ่งผู้ประกอบการรายใหญ่คือ เซเว่นอีเลฟเว่น
  ซึ่งมีการขยายสาขาอย่างรวดเร็วโดยมีร้านค้าประมาณ 5,256 สาขา ณ สิ้นปี
  ผู้ประกอบการรายใหญ่อีกรายคือ วี ช้อป เอ็กซ์เพรส ซึ่งมีสาขาประมาณ 1,200 สาขา 108
  ช้อป มีประมาณ 700 สาขา แฟมิลี่มาร์ท ประมาณ 562 สาขา และ เทสโก้ โลตัส เอ็กซ์เพรส
  ประมาณ 473 สาขา ในปี 2552
  กลุ่มธุรกิจร้านสะดวกซื้อยังคงเน้นการขายสินค้ากลุ่มอาหารและเครื่องดื่ม
  และจะยังคงเพิ่มสัดส่วนการขายกลุ่มสินค้าดังกล่าวต่อไปในอนาคต

  ร้านซูเปอร์มาร์เก็ต (Supermarket)

  ร้านซูเปอร์มาร์เก็ต เป็นร้านค้าปลีกที่จำหน่ายสินค้าหลากหลายประเภท
  ซึ่งรวมถึงสินค้าประเภทอาหารและเครื่องใช้ภายในครัวเรือนโดยจะจัดอยู่ภายใต้หมวดหมู่ต่างๆ
  ร้านซูเปอร์มาร์เก็ต
  จะมีพื้นที่ขายและประเภทสินค้าให้เลือกมากกว่าร้านค้ารายย่อยแบบดั้งเดิมแต่จะเล็กกว่าห้างไฮเปอร์มาร์เก็ต
  ภาคธุรกิจกลุ่มซูเปอร์มาร์เก็ตมีการแข่งขันสูงโดยเฉพาะในกรุงเทพมหานคร
  ซึ่งมีระดับรายได้ของผู้บริโภคและฐานลูกค้าชาวกรุงสมัยใหม่ที่เอื้อต่อธุรกิจค้าปลีกในรูปแบบนี้
  ผู้ประกอบการรายใหญ่ได้แก่ เซ็นทรัล ฟู้ด รีเท็ล ตลาดโลตัส ฟู้ดแลนด์ และวิลล่า มาร์เก็ต
  โดยที่บริษัทเซ็นทรัลได้ดำเนินธุรกิจภายใต้ชื่อหลัก 2 ชื่อ ซึ่งได้แก่ เซ็นทรัล ฟู้ด ฮอลล์ และ
  ท็อปส์ ซึ่งชื่อของทั้งสองนี้ก็ได้รับการยอมรับอย่างดีในสายตาของผู้บริโภคชาวไทย ณ สิ้นปี 2552
  มีร้านค้าทั้งสิ้นประมาณ 99 สาขา ส่วนฟู้ดแลนด์เป็นซูเปอร์มาร์เก็ตที่เก่าแก่ที่สุดในประเทศไทย
  ซึ่งปัจจุบันมีอยู่ 11 สาขา ขณะที่ วิลล่า มาร์เก็ต ซึ่งปัจจุบันเปิดให้บริการอยู่ทั้งหมดประมาณ 18
  สาขา จำหน่ายผลิตภัณฑ์ที่ใช้ในครัวเรือนทุกประเภท
  รวมทั้งสินค้าที่ผลิตในประเทศไทยและนำเข้าจากต่างประเทศ

  ห้างซูเปอร์สโตร์/ไฮเปอร์มาร์เก็ต (Superstore/Hypermarket)

  ร้านค้าปลีกแบบซูเปอร์สโตร์/ไฮเปอร์มาร์เก็ตเป็นร้านค้าปลีกขนาดใหญ่ซึ่งจัดจำหน่ายสินค้าหลากหลายประเภทรวมถึงอาหารแห้งและสินค้าทั่วไปโดยที่ผู้บริโภคจะสามารถจับจ่ายสินค้าที่ต้องการได้ครบในที่เดียว
  มีผู้ประกอบการหลัก 3 รายคือ เทสโก้ โลตัส บิ๊กซี และคาร์ฟูร์
  ผู้ประกอบการรายใหญ่เหล่านี้ขยายสาขาในรูปแบบใหม่ๆ
  เนื่องจากว่าการขยายสาขาขนาดใหญ่ได้รับผลกระทบมาจากกฎหมายผังเมืองและพระราชบัญญัติควบคุมอาคาร
  ผู้ประกอบการรายใหญ่สุด เทสโก้ โลตัส ได้ดำเนินกิจการในรูปแบบ ไฮเปอร์มาร์เก็ต
  ร้านสะดวกซื้อ (เอ็กซ์เพรส) ห้างคุ้มค่า (แวลูสโตร์) ตลาดโลตัส พลัส ชอปปิ้งมอลล์
  และคอมมูนิตี้ มอลล์ นอกจากนี้ เทสโก้ โลตัส ยังได้เปิดสาขาใหม่เพิ่มอีกหลายสาขาในปี 2552
  ในทุกรูปแบบ ทำให้ เทสโก้ โลตัส มีจำนวนไฮเปอร์มาร์เก็ตทั้งสิ้น 86 สาขา คุ้มค่า 30 สาขา
  ตลาดโลตัส 64 สาขา เอ็กซ์เพรสประมาณ 473 สาขา พลัส ชอปปิ้งมอลล์ 1 สาขา และ
  คอมมูนิตี้ มอลล์ อีก 7 สาขา ผู้ประกอบธุรกิจค้าปลีกขนาดใหญ่รายที่สองคือ บิ๊กซี
  ซึ่งดำเนินธุรกิจในรูปแบบของไฮเปอร์มาร์เก็ต มินิบิ๊กซี และเพรียว
  ซึ่งเป็นร้านจำหน่ายผลิตภัณฑ์ทางด้านสุขภาพ ความงาม และเวชภัณฑ์ ในปลายปี 2552
  บิ๊กซีมีห้างไฮเปอร์มาร์เก็ตทั้งหมด 67 สาขา มินิบิ๊กซี 11 สาขา และเพรียว 19 สาขา
  ส่วนรายที่สามคือ คาร์ฟูร์ โดยมีห้างรวมทั้งหมด 39 สาขา
  เนื่องจากกฎหมายผังเมืองที่ใช้ในปัจจุบันยังคงมีผลกระทบต่อความสามารถในการขยายสาขา
  โดยเฉพาะสาขาที่มีขนาดใหญ่ นอกจากนั้น
  ร่างพระราชบัญญัติการประกอบธุรกิจค้าปลีกหรือค้าส่งมีแนวโน้มที่จะออกมาบังคับใช้
  ซึ่งจะเพิ่มข้อจำกัดในการขยายสาขา ในปี 2553
  ยังมีการคาดการณ์ว่าผู้ประกอบการในกลุ่มธุรกิจจะยังคงเสาะหาโอกาสในการขยายธุรกิจภายใต้รูปแบบต่างๆ

  ธุรกิจศูนย์จำหน่ายสินค้าแบบชำระเงินสดและบริการตนเอง (Cash and Carry)

  ศูนย์จำหน่ายสินค้าแบบชำระเงินสดและบริการตนเอง
  เป็นรูปแบบร้านจำหน่ายสินค้าที่อยู่ในอาคารขนาดใหญ่ที่เรียบง่าย และบริการตนเอง
  โดยลูกค้าจะชำระค่าสินค้าด้วยเงินสดและนำสินค้าไปเอง
  ศูนย์จำหน่ายสินค้าแบบชำระเงินสดและบริการตนเอง
  จะไม่เน้นการขายสินค้าและบริการแก่ลูกค้าที่เป็นผู้บริโภครายสุดท้าย
  แต่จะมุ่งเน้นไปยังกลุ่มลูกค้าผู้ประกอบการที่ซื้อเพื่อไปใช้ในการดำเนินธุรกิจของตนเอง
  ศูนย์จำหน่ายสินค้าแบบชำระเงินสดและบริการตนเอง
  ซึ่งมีคู่แข่งทางการตลาดเป็นผู้ค้าส่งแบบดั้งเดิม (ยี่ปั๊ว ซาปั๊ว)
  จะมีอัตราการเจริญเติบโตน้อยกว่าธุรกิจแบบไฮเปอร์มาร์เก็ต
  และมีการแข่งขันเพื่อชิงส่วนแบ่งของกลุ่มลูกค้าที่แตกต่างกัน
  ศูนย์จำหน่ายสินค้าแบบชำระเงินสดและบริการตนเองไม่จำเป็นต้องเน้นทำเลที่ตั้งของสาขาให้อยู่ในย่านเดียวกับธุรกิจไฮเปอร์มาร์เก็ตเนื่องจากมีฐานลูกค้าคนละกลุ่มกัน
  ยิ่งไปกว่านั้น กลุ่มลูกค้าหลักของศูนย์จำหน่ายสินค้าแบบชำระเงินสดและบริการตนเอง คือ
  ร้านค้าปลีกรายย่อยและร้านขายของชำ
  ซึ่งมีคู่แข่งเป็นผู้ประกอบการค้าปลีกขนาดใหญ่หรือไฮเปอร์มาร์เก็ต และร้านสะดวกซื้อ

  บริษัท สยามแม็คโคร จำกัด (มหาชน)
  ได้ตระหนักดีถึงภาวะการแข่งขันที่สูงขึ้นและเตรียมรับมือกับสภาพตลาดที่มีความท้าทายนี้ บริษัทฯ
  ยังคงดำรงไว้ซึ่งโครงสร้างการบริหารงานด้วยต้นทุนต่ำโดยหาวิธีประหยัดค่าใช้จ่ายและปรับปรุงประสิทธิภาพในการดำเนินการให้ดียิ่งขึ้น
  โครงการที่ได้ริเริ่มในปีที่ผ่านมายังคงดำเนินการอย่างต่อเนื่อง อาทิเช่น
  การบริหารและควบคุมอัตราผลกำไรอย่างมีประสิทธิภาพ การบริหารสินค้าที่มีการหมุนเวียนช้า
  และต้นทุนทางการเงินที่เกี่ยวกับสินค้าและสำหรับโครงการที่ริเริ่มใหม่ อาทิเช่น
  โครงการประหยัดพลังงานซึ่งรวมถึงการเปลี่ยนตู้แช่และหลอดไฟแบบใหม่ซึ่งกินไฟฟ้าน้อยกว่า
  การตรวจสอบมาตรการการป้องกันและการบำรุงรักษา
  และการจัดให้มีการฝึกอบรมแก่พนักงานในเรื่องวิธีการปฏิบัติงานที่ดีที่สุด นอกจากนี้ บริษัทฯ
  ยังได้มีการใช้โปรแกรม Fresh Suchama อย่างเต็มรูปแบบ
  ซึ่งโปรแกรมนี้เป็นโปรแกรมสั่งซื้อสินค้าอัตโนมัติสำหรับสินค้าอาหารสดและอาหารแช่แข็งโดยจะช่วยปรับปรุงการสั่งซื้อสินค้าให้มีประสิทธิภาพและถูกต้องแม่นยำมากขึ้น
  ในปี 2552 บริษัทฯ ได้เปิดศูนย์กระจายสินค้า Distribution Centre (“DC”)
  สำหรับอาหารแห้งและสินค้าอุปโภคแห่งใหม่ที่อำเภอวังน้อย จังหวัดพระนครศรีอยุธยา
  ในเดือนกรกฎาคม ซึ่งอยู่ติดกับศูนย์กระจายสินค้าอาหารสดและอาหารแช่แข็งของบริษัทฯ
  ศูนย์กระจายสินค้าดังกล่าวตั้งอยู่บนที่ดิน 27 ไร่ มีพื้นที่ใช้สอย 15,380 ตารางเมตร
  และมีความสามารถในการจัดการเพิ่มขึ้นเป็น 250,000 ลังต่อวัน
  โดยศูนย์กระจายสินค้าแห่งใหม่นี้สามารถรองรับปริมาณสินค้าเพิ่มขึ้นเป็น 2
  เท่าของศูนย์กระจายสินค้าเดิม โดยสามารถรองรับการเจริญเติบโตของธุรกิจในอนาคต
  นอกจากนั้น ศูนย์กระจายสินค้านี้ยังได้ติดตั้งระบบคัดแยกสินค้าอัตโนมัติ (Automated
  Sortation System) เพื่อช่วยเพิ่มประสิทธิภาพในการจัดการสินค้าและเพิ่มความถูกต้องแม่นยำ
  นอกจากนี้ การบริหารความเสี่ยงเป็นส่วนหนึ่งที่บริษัทฯ ให้ความสำคัญ
  และต้องการที่จะพัฒนาการบริหารความเสี่ยงในการดำเนินงานอย่างต่อเนื่อง บริษัทฯ
  จึงได้ริเริ่มโครงการ “การบริหารจัดการดำเนินธุรกิจอย่างต่อเนื่องภายใต้ภาวะวิกฤติ”
  (Business Continuity Management “BCM”)
  โดยมีจุดประสงค์ในการลดผลกระทบอันเนื่องมาจากการหยุดชะงักของธุรกิจจากภาวะวิกฤติ
  ซึ่งรวมไปถึงความเสียหายที่เกิดขึ้นจากภัยพิบัติธรรมชาติ โดยบริษัทฯ ได้จัดตั้ง
  “ศูนย์กู้คืนระบบเทคโนโลยีสารสนเทศ” (Disaster Recovery Site “DR Site”)
  และโครงการดังกล่าวคาดว่าจะแล้วเสร็จประมาณกลางปี 2553

(2) ภาวะอุตสาหกรรมและการแข่งขันของธุรกิจนำเข้าและจำหน่ายสินค้าแช่แข็งและแช่เย็น

 พร้อมบริการด้านจัดเก็บและจัดส่ง

  ธุรกิจในตลาดอาหารของประเทศไทยยังคงมีการพัฒนาอย่างต่อเนื่องตามปัจจัยทั้งภายนอกและภายใน
  อุตสาหกรรมการท่องเที่ยวและการบริการนักท่องเที่ยวของไทยเป็นอุตสาหกรรมที่มีชื่อเสียงไปทั่วโลก
  ส่งผลทำให้อุตสาหกรรมบริการด้านอาหารมีการพัฒนาและมีการแข่งขันสูง
  ซึ่งเห็นได้จากการที่มีผู้ประกอบธุรกิจในกลุ่มโรงแรม ภัตตาคาร และร้านอาหาร (โฮเรก้า)
  ที่หลากหลาย
  ตั้งแต่ผู้ประกอบการชั้นนำจากต่างประเทศไปจนถึงผู้ประกอบการอิสระขนาดเล็กเพื่อสนองความพึงพอใจที่หลากหลายแก่นักท่องเที่ยวชาวต่างชาติ
  นอกจากนั้น
  การเติบโตทางเศรษฐกิจในช่วงทศวรรษที่ผ่านมาได้เพิ่มจำนวนประชากรในชนชั้นกลางที่มีรายได้ในการจับจ่ายใช้สอยมากยิ่งขึ้นและคนกลุ่มนี้ก็มีความชอบอยากลองอาหารใหม่ๆ

  บริษัทฯ เป็นผู้นำในตลาดกลุ่มลูกค้าหลักของตนเอง เนื่องจากบริษัทฯ
  มีความเข้าใจสภาพตลาดและมีสินค้าหลากหลายชนิดเสนอแก่ลูกค้า
  รวมทั้งความรู้ในตัวสินค้าเป็นอย่างดี จากการที่สยามฟูด มีห้องเย็นอยู่ 3 แห่ง
  สยามฟูดจึงสามารถจัดส่งสินค้าคุณภาพดี เช่น เนื้อสัตว์นำเข้า อาหารทะเล มันฝรั่งสำหรับทอด
  และผลิตภัณฑ์จากนม เป็นต้น แก่ลูกค้าทั่วประเทศ นอกจากนั้น
  โดยอาศัยศักยภาพของสยามแม็คโคร สยามฟูดสามารถขยายช่องทางธุรกิจในกลุ่มสินค้าอาหารแห้ง
  และช่วยเพิ่มความสามารถในการเข้าถึงกลุ่มลูกค้าใหม่
  สิ่งเหล่านี้เมื่อประกอบกับโครงการบริหารลูกค้า (CRM)
  จะทำให้สยามฟูดสามารถชิงส่วนแบ่งการเติบโตในตลาดเป็นอย่างดี

  ในสภาพตลาดที่ถดถอยและภาวะการใช้จ่ายที่ลดลงในปี 2552
  สยามฟูดยังคงดำเนินโครงการพัฒนากิจการอย่างต่อเนื่อง
  เพื่อยกระดับศักยภาพในการแข่งขันและรักษาตำแหน่งทางการตลาดเอาไว้
  สยามฟูดประสบความสำเร็จในการพัฒนาธุรกิจใหม่ ได้แก่
  ธุรกิจร้านอาหารและเครื่องดื่มแบบสาขาและอาหารจานด่วน (Quick Service Restaurant
  หรือ QSR) ซึ่งเป็นการขยายฐานลูกค้าและการพัฒนาธุรกิจ
  ในการพัฒนาด้านความหลากหลายของผลิตภัณฑ์
  สยามฟูดได้ขยายประเภทสินค้าให้ครอบคลุมถึงอาหารญี่ปุ่นและอาหารอินเดีย
  สยามฟูดยังได้ลงทุนในระบบบริหารทรัพยากรองค์กร หรือ ERP ใหม่ ซึ่งพัฒนาโดยระบบ SAP
  เพื่อสนับสนุนการพัฒนาด้านประสิทธิภาพและรองรับการขยายธุรกิจในอนาคต นอกจากนั้น
  ยังได้มีการจัดโครงการฝึกอบรมสำหรับพนักงานเพื่อให้ความรู้ในตัวผลิตภัณฑ์
  และอบรมทักษะในการเป็นนักการขายที่มีคุณภาพ ซึ่งทำให้บริษัทฯ
  สามารถสร้างความแตกต่างจากคู่แข่งขันรายอื่นและไม่ต้องใช้ราคาเป็นตัวนำในการแข่งขัน

6.  แนวโน้มการขยายตัวของอุตสาหกรรม

  ปี 2552 เป็นปีแห่งความท้าทายอีกปีหนึ่งของธุรกิจค้าปลีกของไทย
  ซึ่งเป็นผลมาจากความเชื่อมั่นของผู้บริโภคที่ลดลง การจับจ่ายซื้อสินค้าที่ลดลง
  สืบเนื่องจากวิกฤติการณ์ทางเศรษฐกิจทั่วโลก ความวุ่นวายทางการเมือง
  และความผันผวนของราคาสินค้า แม้ว่าจะมีเหตุการณ์ดังกล่าวก็ตาม ในปี 2552 ธุรกิจในกลุ่ม
  ห้างซูเปอร์สโตร์/ไฮเปอร์มาร์เก็ต และร้านสะดวกซื้อยังคงขยายตัวอย่างสม่ำเสมอ

  ด้วยสัญญาณการฟื้นตัวทางเศรษฐกิจ ซึ่งเริ่มในช่วงไตรมาสสุดท้ายของปี 2552
  ได้ส่งผลดีต่อธุรกิจค้าปลีก และคาดว่าจะเติบโตประมาณร้อยละ 5 ในปี 2553 อย่างไรก็ตาม ปี
  2553 จะยังเป็นปีแห่งความท้าทาย ในส่วนของข้อจำกัดด้านกฎหมาย
  คณะรัฐมนตรีได้อนุมัติร่างพระราชบัญญัติการประกอบธุรกิจค้าปลีกหรือค้าส่ง
  ซึ่งอยู่ระหว่างการตรวจทานของกฤษฎีกา หากร่างพระราชบัญญัติดังกล่าวมีผลบังคับใช้เป็นกฎหมาย
  จะทำให้การขยายสาขาต้องมีขั้นตอนเพิ่มมากขึ้น
  พระราชบัญญัติฉบับนี้ยังได้เพิ่มการควบคุมในการประกอบกิจการอันเป็นสาเหตุให้การดำเนินกิจการซับซ้อนขึ้น
  และมีค่าใช้จ่ายในการประกอบธุรกิจเพิ่มสูงขึ้นในอนาคต

7.  จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจค้าในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาจากประเภทช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่
  ช่องทางการจัดจำหน่ายแบบไฮเปอร์มาร์เก็ตซึ่งเป็นธุรกิจค้าปลีกขนาดใหญ่และมีการแข่งขันอย่างรุนแรง
  อย่างไรก็ตาม หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการในช่องทางการจัดจำหน่ายแบบไฮเปอร์มาร์เก็ต
  ซึ่งขณะนี้มีผู้ประกอบการอยู่หลายราย เช่น บิ๊กซี เทสโก้โลตัส และคาร์ฟูร์ เป็นต้น

8.  การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน)
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆ ไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  ส่วน บริษัท สยามฟูด เซอร์วิส จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่นำเข้าจากต่างประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ซึ่งมีข้อตกลงทางการค้าที่เป็นไปตามเงื่อนไขทางธุรกิจปกติ

  ณ สิ้นปี 2552 บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  2.1 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

9.  การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  4.2.10 งานที่ยังไม่ได้ส่งมอบ

- ไม่มี –

2.  แผนงานในอนาคต

  มีการคาดว่าเศรษฐกิจปี 2553
  จะเป็นไปในเชิงบวกอันเป็นผลมาจากการฟื้นตัวทางเศรษฐกิจอย่างต่อเนื่องและจะมีการเติบโตขึ้นประมาณร้อยละ
  3.5-4.5 โดยขึ้นอยู่กับปัจจัยภายนอกหลายด้าน ปี 2553 จะยังคงเป็นปีที่ สยามแม็คโคร
  ดำเนินการตามกลยุทธ์ “Go and Grow” “ก้าวต่อไปและเติบโต” ที่เริ่มมาตั้งแต่ปี 2552
  โดยบริษัทฯ จะมุ่งเน้นในส่วนของการเติบโตของธุรกิจและการพัฒนาบุคลากร

  การเติบโตทางธุรกิจที่ตั้งเป้าหมายไว้นั้นจะมาจากการปรับปรุงการดำเนินงานของสาขาเดิม
  และการบริหารให้สาขาใหม่เจริญเติบโตอย่างรวดเร็ว และบริษัทฯ จะพัฒนารูปแบบอีโคพลัส
  อย่างต่อเนื่อง ถึงแม้ว่าร่างพระราชบัญญัติการประกอบธุรกิจค้าปลีกหรือค้าส่ง
  ที่อาจจะนำมาบังคับใช้จะเพิ่มขั้นตอนในการขยายสาขา แต่ทางบริษัทฯ
  ก็ยังคงมองหาโอกาสในการขยายสาขาใหม่อย่างต่อเนื่อง เพราะบริษัทฯ
  เชื่อว่าผู้ประกอบการค้าปลีกรายย่อยและผู้ประกอบการร้านอาหาร
  จะได้ประโยชน์จากการที่แม็คโครมีสาขาในพื้นที่ โดยมีการเปิดตัวสาขาใหม่ 1
  แห่งในจังหวัดกำแพงเพชรในเดือนกุมภาพันธ์ปี 2553 และอีก 2
  สาขากำลังอยู่ในระหว่างดำเนินการก่อสร้างในจังหวัดกาญจนบุรีและลพบุรี
  ซึ่งคาดว่าจะแล้วเสร็จและเปิดให้บริการได้ภายในปี 2553 นอกจากนี้แล้ว
  กลยุทธ์การเติบโตของบริษัทฯ จะรวมถึงการพัฒนาธุรกิจด้านโรงแรม ภัตตาคาร และร้านอาหาร
  (โฮเรก้า)
  โดยการพัฒนาประเภทของสินค้าและลูกค้าตลอดจนการขยายพื้นที่การขายให้เข้าถึงกลุ่มลูกค้าเป้าหมายมากยิ่งขึ้น

  ในปี 2553 บริษัทฯ ยังคงดำเนินการปรับปรุงแผนกเบเกอรี่ แผนกเครื่องเทศ
  และยังจะดำเนินโครงการปรับปรุงสาขาที่มีอายุมากกว่า 20 ปี เพื่อเสริมภาพลักษณ์ของสาขานั้นๆ
  โดยปรับปรุงการให้บริการแก่ลูกค้าที่มาใช้บริการศูนย์จำหน่ายสินค้าแม็คโคร
  เพื่อสานต่อความสำเร็จของโครงการประหยัดพลังงานที่เริ่มขึ้นเมื่อปี 2552 ทางบริษัทฯ
  จะดำเนินการต่อในปี 2553
  โดยนำอุปกรณ์เครื่องใช้และหลอดไฟที่มีประสิทธิภาพและประหยัดไฟมากกว่าเข้ามาใช้แทนที่ของเก่า
  นอกจากนี้ บริษัทฯ จะมีการลงทุนซ่อมบำรุงสาขารวมไปถึงเครื่องมือเครื่องใช้ต่างๆ
  ในสาขาเพื่อปรับปรุงประสิทธิภาพในการปฏิบัติงาน

  เพื่อสานต่อความสำเร็จจากการปรับปรุงแผนกสินค้าอุปโภคให้มีบทบาทในการสนับสนุนความเป็นมืออาชีพทางด้านอาหาร
  ที่นำมาใช้ในสาขานำร่อง 4 สาขา ในปี 2552 บริษัทฯ
  จะดำเนินการโครงการดังกล่าวในสาขาอื่นๆ
  เพื่อให้สอดคล้องกับการมุ่งเน้นในกลุ่มผู้ประกอบการธุรกิจอาหารที่เพิ่มขึ้น
  โดยที่จะพัฒนาประเภทของสินค้าและปรับปรุงคุณภาพของสินค้า เพื่อให้สอดคล้องกับกลยุทธ์ดังกล่าว

  หนึ่งในปัจจัยที่สำคัญสำหรับการประกอบธุรกิจให้ประสบความสำเร็จคือ
  การมีบุคลากรที่มีคุณภาพมาช่วยในการดำเนินงาน บริษัทฯ
  ได้ตระหนักถึงความสำคัญนี้และยังคงลงทุนในด้านบุคลากรอย่างต่อเนื่อง
  เพื่อเตรียมพร้อมสำหรับความท้าทายในปัจจุบัน และรองรับการเจริญเติบโตในอนาคต บริษัทฯ
  จะยังคงดำเนินโครงการพัฒนาบุคลากรตลอดปี 2553
  โดยจะมุ่งเน้นถึงแผนการสร้างบุคลากรเพื่อมาทดแทนและการพัฒนาผู้บริหารในระดับสูงและระดับกลาง
  รวมทั้งบริษัทฯ จะยังคงคัดเลือกบุคลากรภายในบริษัทฯ
  ที่มีความสามารถสูงให้ได้รับการพัฒนาต่อไปในอนาคต

  ในปี 2553 บริษัทฯ จะยังคงผลักดันแผนงานบริหารและพัฒนาลูกค้าต่อไป
  โดยมุ่งเน้นไปที่กลุ่มผู้ประกอบการด้านอาหาร ซึ่งรวมถึงกลุ่มผู้ประกอบการร้านค้าปลีก
  และกลุ่มผู้ประกอบการโรงแรม ภัตตาคาร และร้านอาหาร (โฮเรก้า)
  โดยจะมุ่งเน้นการปรับปรุงการให้บริการลูกค้า
  เพิ่มความแข็งแกร่งให้ทีมงานบริหารและพัฒนาลูกค้า
  ด้วยการปรับปรุงระบบข้อมูลเพื่อเพิ่มประสิทธิภาพ

  บริษัทฯ จะยังคงดำเนินโครงการมิตรแท้โชห่วยอย่างต่อเนื่อง
  เพื่อช่วยสนับสนุนกลุ่มลูกค้าที่ประกอบธุรกิจร้านค้าปลีกขนาดย่อมด้วยการให้ความรู้ในธุรกิจค้าปลีกที่จำเป็นและการสร้างเครือข่ายที่มั่นคง
  ในปี 2553 บริษัทฯ จะมุ่งเน้นการขยายพื้นที่ให้บริการและสร้างความแข็งแกร่งให้กับเครือข่าย
  โดยผ่านทางการจัดกิจกรรมต่างๆ เช่น โครงการฝึกอบรมต่างๆ และการบริการให้คำปรึกษา
  เป็นต้น

  การลงทุนด้านเทคโนโลยีสารสนเทศเป็นหัวใจสำคัญของการดำเนินงานของบริษัทฯ โดยบริษัทฯ
  จะยังคงลงทุนทั้งในด้านโปรแกรมคอมพิวเตอร์และอุปกรณ์คอมพิวเตอร์อย่างต่อเนื่อง
  และเพื่อเป็นการบริหารความเสี่ยง บริษัทฯ จะดำเนินการในโครงการ
  “การบริหารจัดการดำเนินธุรกิจอย่างต่อเนื่องภายใต้ภาวะวิกฤติ” (Business Continuity
  Management “BCM”) และให้เสร็จสมบูรณ์ภายในเวลาที่กำหนด นอกจากนี้ บริษัทฯ
  กำลังอยู่ในระหว่างการศึกษาและเตรียมความพร้อมของระบบบัญชี
  เพื่อรองรับการนำมาตรฐานการรายงานทางการเงินระหว่างประเทศ (IFRS) มาใช้
  และมั่นใจว่าจะแล้วเสร็จภายในปี 2553

  เพื่อสานต่อความสำเร็จของโครงการอาหารปลอดภัย ในปี 2552 บริษัทฯ
  จะยังคงบังคับใช้ระเบียบปฏิบัติในศูนย์จำหน่ายสินค้าแม็คโครทุกสาขา
  และศูนย์การกระจายสินค้าอย่างเคร่งครัด
  เพื่อคงไว้ซึ่งมาตรฐานการผลิตอาหารตามหลักเกณฑ์วิธีการที่ดีในการผลิต (สากล) “GMP” และ
  “GMP Codex” หลักปฏิบัติงานที่ดีในห้องปฏิบัติการ “GLP” มาตรฐานคุณภาพ “Q Mark”
  และมาตรฐานรับรองปลอดภัยของสินค้าประเภทอาหาร นอกจากนี้ บริษัทฯ
  ยังได้ปรับปรุงระเบียบปฏิบัติการอย่างต่อเนื่องเพื่อเน้นย้ำด้านคุณภาพและความปลอดภัย

  การพัฒนาสินค้าภายใต้เครื่องหมายการค้าของบริษัทฯ จะเป็นหนึ่งในภารกิจหลักที่บริษัทฯ
  ให้ความสำคัญเพื่อเพิ่มความหลากหลายของสินค้า และความคุ้มค่าให้แก่กลุ่มลูกค้าหลัก โดยบริษัทฯ
  วางเป้าหมายที่จะขยายประเภทสินค้าสำหรับกลุ่มลูกค้าผู้ประกอบการธุรกิจโรงแรม ภัตตาคาร
  และร้านอาหาร (โฮเรก้า) ในขณะเดียวกัน จะพัฒนาภาพลักษณ์และคุณภาพของผลิตภัณฑ์
  เพื่อให้สอดคล้องกับความต้องการของผู้ประกอบการมากขึ้น

  เศรษฐกิจปี 2553 มีแนวโน้มที่จะเติบโต ดังนั้นบริษัทฯ จึงหวังว่าบริษัทฯ
  จะเติบโตไปในทิศทางเดียวกัน และสร้างรากฐานทางธุรกิจที่แข็งแกร่ง บริษัทฯ ตระหนักดีว่า
  ภาคอุตสาหกรรมการค้าปลีกในปัจจุบันมีการแข่งขันเพิ่มสูงขึ้น และกฎเกณฑ์ต่างก็เพิ่มมากขึ้นด้วย
  แต่ด้วยความพยายามทุ่มเททำงานหนัก บริษัทฯ
  จะพยายามให้มีการเติบโตทางธุรกิจอย่างต่อเนื่องกับกลุ่มลูกค้าเป้าหมาย
  การทำงานอย่างใกล้ชิดยิ่งขึ้นกับผู้ผลิตและผู้จำหน่ายสินค้า
  การเพิ่มประสิทธิภาพในขั้นตอนการปฏิบัติงานและควบคุมค่าใช้จ่าย
  เพื่อประโยชน์ในการเติบโตอย่างยั่งยืนในด้านยอดขายและกำไรสุทธิ
  ตลอดจนการเพิ่มส่วนแบ่งในตลาด